**Lehto Group** on suomalainen rakennus- ja kiinteistöalan konserni, joka keskittyy modulaariseen tuotantoon ja teolliseen esivalmistukseen. Lehto Group Oyj on noteerattu Helsingin pörssissä vuodesta 2016. Lehto-konserni toimii kahdella palvelualueella: asunnot ja toimitilat. Lehdon toimitusjohtajana toimii Juuso Hietanen, joka aloitti tehtävässään toukokuussa 2021. Entinen toimitusjohtaja Hannu Lehto toimi tehtävässään yli 30 vuotta.

Lehto Groupin pääkonttori sijaitsee Kempeleessä. Lisäksi yhtiöllä on elementti- ja moduulituotantoon keskittyviä tuotantolaitoksia muun muassa Oulussa, Oulaisissa, Iissä, Hartolassa ja Luohualla. Syksyllä 2017 Lehto laajensi toimintaansa Ruotsiin.

Historia
--------

### Ennen pörssiä (2008–15)

Lehto Groupin edeltäjä Päätoimija-konserni perustettiin 2008. Päätoimija osti vuonna 2008 Rakennusliike Lehto Oy:n. Takuuelementti Oy perustettiin 2009 Humppilaan valmistamaan kattoelementtejä. Päätoimija osti Rakennuskartion tytäryhtiöineen vuonna 2010.

Vuonna 2011 Päätoimija hankki Rakennusliike Koivukoski Oy:n osake-enemmistön. Päätoimija perusti suurimman konttorinsa Vantaalle 2011. Vuonna 2012 Päätoimija perusti OptimiKodit Oy:n toteuttamaan aluerakentamista. Talotekniikkamoduleihin keskittyvä tuotantolaitos perustettiin Merijärvelle 2013.

Ensimmäinen patentoitua rakentamisen innovaatiota hyödyntävä asuintalo valmistui Vantaan Hakunilaan keväällä 2014. Lehto rakensi Prisman ja mini-IKEAn Jyväskylän Seppälään ja saavutti 250 miljoonan euron liikevaihdon vuonna 2015.

### Pörssiyhtiönä (2016–)

Päätoimija muutti nimensä Lehto Groupiksi helmikuussa 2016.

Huhtikuussa 2016 Lehto listautui Helsingin pörssin päälistalle. Yhtiön markkina-arvo oli listautumisvaiheessa 297 miljoonaa euroa. Lehdon ensimmäiset pörssivuodet sujuivat hyvin ja yhtiön markkina-arvo kohosi kesällä 2017 korkeimmillaan yli 800 miljoonaan euroon.

Lehdon liikevaihto kasvoi aina vuoteen 2018 saakka nopeasti ja samalla yhtiö onnistui pitämään kiinni kannattavuudestaan, joka oli suomalaisella rakennusalalla harvinaista. Yhtiön liikevaihto oli korkeimmillaan vuonna 2018 noin 721 miljoonassa eurossa ja liiketulos vuonna 2017 noin 65 miljoonassa.

Vuoden 2018 aikana Lehto oli useaan kertaan negatiivisesti esillä julkisuudessa. Maaliskuussa 2018 yhtiön johtohenkilöt myivät yllättäen 143 miljoonalla eurolla yhtiön osakkeita, mikä sai Lehdon osakekurssin tippumaan. Syksyllä Lehto antoi kaksi negatiivista tulosvaroitusta.

Vuonna 2019 Lehdon liiketulos kääntyi negatiiviseksi ja yhtiön liikevaihto lähti laskemaan alaspäin. Yhtiö antoi vuoden aikana kaksi negatiivista tulosvaroitusta lisää. 2020 Lehdon liiketulos oli niukasti voitollinen, 2021 ja 2022 jälleen reilusti tappiollinen.

Kesään 2023 mennessä Lehto oli ajautunut pahoihin talousvaikeuksiin. Lokakuussa 2023 yhtiö kertoi aikovansa myydä kaiken liiketoimintansa pois. Kaupan jälkeen Lehto Groupin nettovarallisuus jäisi negatiiviseksi, eikä yhtiöllä olisi enää mitään liiketoimintaa. Kauppa kariutui joulukuussa 2023.

Hallitus
--------

* Seppo Laine (puheenjohtaja 2020–)
* Mikko Räsänen (2013–)
* Anne Korkiakoski (2019–)
* Helena Säteri (2020–)
* Raimo Lehtiö (2020–)

Lähteet
-------

1. ↑
2. 1 2 3  Tilinpäätöstiedote 2022 (PDF) *lehto.fi*. Lehto Group. Viitattu 23.11.2023.
3. ↑  Tilinpäätöstiedote 2019 (PDF) *lehto.fi*. Lehto Group. Viitattu 14.3.2020.
4. ↑  Hurmerinta, Mirko: Lehdon toimitusjohtajasta tulee kertaheitolla satamiljonääri *Arvopaperi*.  13.4.2016. Viitattu 6.12.2016.
5. ↑  Lättilä, Hannu: Juuso Hietasen aloitusajankohta Lehdon toimitusjohtajana selvisi – Hannu Lehtoa ehdotetaan hallituksen puheenjohtajaksi *Rakennuslehti*.  2.2.2021. Viitattu 7.7.2021.
6. ↑  Lehto vaihtaa toimitusjohtajaa – ruoriin tarttuu Juuso Hietanen Bonavasta *Rakennuslehti*.  13.8.2021. Viitattu 7.7.2021.
7. ↑
8. 1 2 3 4 5  Henrik Wacker: Kauppalehti selvitti: Näin rakennusyhtiö Lehto luhistui pörssitähdestä konkurssin partaalle *Kauppalehti*.  27.9.2023. Viitattu 13.11.2023.
9. ↑  Olli Kuivaniemi: Lehto Groupin toimitusjohtaja Juuso Hietanen kommentoi toimintojen myyntiä – Kuoriyhtiönä Lehdosta voi olla hyötyä, hän spekuloi *Kauppalehti*.  24.10.2023. Viitattu 13.11.2023.
10. ↑  Rakennusala | Lehdon suunnitelma tytäryhtiöiden myynnistä kariutui – analyytikon mukaan konkurssi todennäköinen *Helsingin Sanomat*.  19.12.2023. Viitattu 20.12.2023.

Aiheesta muualla
----------------

* Lehto Group